กรมเจ้าท่า ร่วมมือกับหน่วยงานที่เกี่ยวข้อง เตรียมพร้อมมาตรการด้านความปลอดภัยในคืนเทศกาลลอยกระทง
นายภูริพัฒน์ ธีระกุลพิศุทธิ์ รองอธิบดีกรมเจ้าท่า เปิดเผยถึงมาตรการเตรียมความพร้อมอำนวยความสะดวกปลอดภัยให้ประชาชนและนักท่องเที่ยวในคืนวันลอยกระทง ว่า  กรมเจ้าท่าได้จัดกำลังเจ้าหน้าที่รักษาการณ์ในคืนลอยกระทง ส่วนกลาง จำนวน 196 คน  เรือรักษาการณ์ 88 ลำ ส่วนภูมิภาค จำนวน 753 คน เรือรักษาการณ์ 78 ลำ พร้อมออกประกาศควบคุมการเดินเรือและเตือนให้ใช้ความระมัดระวังในการเดินเรือในช่วงเทศกาลลอยกระทง คาดว่าจะมีประชาชนและนักท่องเที่ยว มาร่วมกิจกรรมลอยกระทงเป็นจำนวนมาก โดยเฉพาะในแม่น้ำเจ้าพระยา ที่และจุดที่เป็นท่าเรือหลัก เช่น ท่าเรือสะพานพุทธ ท่าเรือสี่พระยา ท่าเรือเอเชียทีคและท่าเรือไอคอนสยาม กรมเจ้าท่า จึงร่วมกับหน่วยงานที่เกี่ยวข้อง อาทิ ตำรวจน้ำ กองทัพเรือ เอเชียทีค กองเรือลำน้ำ กรมป้องกันและบรรเทาสาธารณภัย สมาคมเรือไทย สมาคมการค้าธุรกิจในแม่น้ำเจ้าพระยา เตรียมความพร้อมทุกด้านทั้งช่วยตรวจตราตรวจความพร้อมของท่าเทียบเรือในแม่น้ำเจ้าพระยา ควบคุม ดูแลการเดินเรือ การใช้เรือและท่าเทียบเรือต่างๆในวันลอยกระทง เพื่อให้เกิดความเป็นระเบียบเรียบร้อยในการเดินเรือ เกิดความปลอดภัยต่อชีวิตและทรัพย์สินของประชาชน ตลอดจนป้องกันอุบัติเหตุทางน้ำที่อาจจะเกิดขึ้นได้ กรมเจ้าท่า ขอความร่วมมือประชาชนปฏิบัติตามคำแนะนำของเจ้าหน้าที่ประจำท่าเทียบเรือและมาตรการป้องกันโควิด-19 อย่างเคร่งครัด